แรงซื้อต่างชาติหนุนหุ้นโซลปิดบวก 0.14%
แรงซื้อต่างชาติหนุนหุ้นโซลปิดบวก 0.14%
7 ส.ค. 2560

ดัชนีคอมโพสิตตลาดหุ้นเกาหลีใต้ปิดบวกในวันนี้ เนื่องจากนักลงทุนต่างชาติเข้าซื้อหุ้นเพื่อเก็งกำไร ขานรับตัวเลขจ้างงานที่แข็งแกร่งของสหรัฐ ซึ่งสามารถบดบังแรงเทขายของนักลงทุนสถาบันการเงิน ขณะที่เงินวอนอ่อนค่าเมื่อเทียบดอลลาร์สหรัฐ
ดัชนีคอมโพสิตตลาดหุ้นเกาหลีใต้ (KOSPI) เพิ่มขึ้น 3.30 จุด หรือ +0.14% ปิดที่  2,398.75 จุด โดยมีปริมาณการซื้อขายเบาบาง 240 ล้านหุ้น มูลค่า 4.3 ล้านล้านวอน (3.8 พันล้านดอลลาร์) โดยมีหุ้นบวกมากกว่าหุ้นลบในสัดส่วน 458 ต่อ 338
กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 209,000 ตำแหน่งในเดือนก.ค. ขณะที่อัตราการว่างงานลดลงสู่ระดับ 4.3% จาก 4.4% ในเดือนมิ.ย.
นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้นเพียง 183,000 ตำแหน่งในเดือนก.ค. และอัตราว่างงานจะลดลงสู่ระดับ 4.3%